गुरु अपने चेले गी संसारिक मोह्-जाल शा मुक्त होने मनित्त जेह‌्ड़े बी उपदेश दिन्दे न चेला उन्दे अर्थ गै ढंगै कन्नै कढदा ऐ। जि’यां बाग-बगीचें दी सुन्दरता गुरु आस्तै मोह्-जाल ऐ पर चेला वर्तमान स्थिति गी म्हत्ता दिन्दा ऐ। गुरु अनुसार जंगल म्हेशां पवित्तर होंदे न पर चेले दा कथन ऐ जे हुट्टे दा आदमी जित्थै बेही जा उ’ऐ थाह्‌र पवित्तर ऐ। ओह् ते अपने गुरु दे उपदेशें गी सिर्फ गल्लां गै समझदा ऐ तां गै ते गुरु जी उसगी समझांदे होई आखदे न-“तूं बड़ा गै चंट एं सुन, ग्यान थमां गै विग्यान मिलदा ऐ। विग्यान थमां संजम, संजम थमां तप, तप थमां जोग-प्रवृत्ति ते जोग-प्रवृत्ति थमां त्रिकाल दी पूरी जानकारी प्राप्त होंदी ऐ तां जाइयै माह्‌नू गी अष्ट-गुण पूर्ण ऐश्‍वर्य थ्होंदा ऐ।” पर चेला जोगबल दा म्हत्तव इस्सै च समझदा ऐ जेकर जोगी बिना कुसै गी नजरी आए दे कुसै दूई थाह्‌रा आई-जाई सकै। इस आस्तै ओह् अपने गुरु गी चनौती बी दिन्दा ऐ। दरअसल शांडिल्य ने ते सन्यासी चोला गै भुक्ख मटाने खातर धारण कीते दा ऐ ते धर्म-पाठ यानी मन्त्र-श्‍लोक आदि कैंठ करने दा मूल कारण बी भुक्ख शान्त करना ऐ। इस्सै मूजब उसगी अपने सम्प्रदाय ते दुए सम्प्रदाय दे धर्म-वचनें च फर्क-भेद नेईं बझोंदा। गुरू दे समझाने पर औह् उ’नेगी गै योग साधना च लग्गने ते आपूं भोग च लग्गने दी गल्ल करदा ऐ।